  Виталий Пронин Люкмесэ куиньлэсь ятыр муртэн пырыны уг яра19-тӥ январе - бадӟым праздник - Йӧвылэсултон. Тросэз адямиос та нуналэ черке мыно, дун чылкыт ву басьто, нош уйин вуэ зымыло.Талы сӥзьыса, тросэтӥ интыын люкмес корало. МЧС-ын ужасьёс ивортэмъя, дун-чылкыт вуын пыласькыны мылкыд карисьёслэн лыдзы арысь аре йылэ. Туннэ нуналлы шаерысьтымы 41 интыын люкмес лэсьтэмын, та понна кыл куто муниципал кылдытэтъёслэн йыръёссы.  Вуэ пырисьёсты чаклан вылысь куд-ог люкмесъёс дорын полиция но ӝог юрттэт сётӥсьёс возьмаськозы.Тужгес трос калык люкаське Иж тыметэ, вуэ зымылыны луоз куинь интыын. Одӥг аре сомында калык вуиз - лыктэмъёс улын метр зӧкта йӧ вырӟиз. Шудтэм учыръёс медаз кылдэ шуыса, спасательёс йӧ вылэ пырыны лэзёзы кӧня ке адямиен гинэ. «Моржъёс» понна люкмесэ васькон но кылиськон-дӥсяськон интыос дасямын.Ижын сяна, зымылыны луоз Ягул, Гольяны черкогуртъёсысь, Вараксино но Югдон каргуртъёсысь шуръёсын, Дэри черкогуртысь Молдавской ӵыпетын, Лудорвай музей-заповедникын. Со сяна, шаерысьтымы ваньмаз сямен ёросъёсын нимысьтыз пыласькон интыос дасямын. МЧС-ын ужасьёс ало: сю грамм ӟуземъёслы зымылыны уг яра. Нош нырысьсэ вуэ пырыны малпасьёслы эмъясьёсын кенешоно. Люкмес усьтэм интыос котыре огвакытэ 20-лэсь трос адями медаз люкаськы, огдыре вуэ зымылӥсьёс куиньлэсь ятыр медаз луэ. Вуысь потэмъёслы емышъёсын парем пӧсь чай ӵектоно.Валентина Емельянова Туспуктэмез: udmfoto.ru Теги: Иж Йвылэсултон МЧС  